Abdul Haris Nasution

Jenderal Besar TNI (Purn.) Dr. (H.C.) Abdul Haris Nasution (3 Desember 1918 – 6 September 2000) adolah saurang pahlawan nasional Indonesia nan marupoan tokoh TNI AD nan manjadi sasaran dalam peristiwa Gerakan 30 September. Baliau salamaik dari upayo penculikannyo, tapu harus rela kahilangan anak padusinyo Ade Irma Suryani Nasution sarato ajudannyo Lettu Pierre Tendean.
Nasution marupoan konseptor Dwifungsi ABRI nan disampaian pado taun 1958 nan salanjuiknyo diadopsi salamo pamarintahan Soeharto. Konsep dasarnyo marupoan jalan supayo ABRI indah harus barado di bawah kandali sipil, tapi di wakatu nan samo indak buliah mandominasi sahinggo manjadi sabuah kediktatoran militer. Basamo Soeharto jo Soedirman, Nasution manarimo pangkek kahormatan Jenderal Besar nan dianugrahan pado tanggal 5 Oktober 1997, katiko ulang tahun ABRI.
Nasution dilahian di Desa Hutapungkut, Kotanopan, Kabupaten Mandailing Natal, Sumatra Utara, dari kaluargo Batak Muslim. Baliau adolah anak kaduo jo marupoan anak laki-laki paliang gadang di kaluargonyo. Ayahnya adolah saurang panggaleh nan manjua tekstil, karet, kopi, jo marupoan anggota dari organisasi Sarekat Islam. Ayahnyo nan religius nio anaknyo masuak sikolah agamo, samantaro mandenyo nio anaknyo baraja kadokteran di Batavia. Namun, katiko lulus dari sikolah pado taun 1932, Nasution manarimo beasiswa untuak baraja di Sekolah Raja Bukittinggi (kini SMA Negeri 2 Bukittinggi).
Pado taun 1935 Nasution pindah ka Bandung untuak malanjuikan studi, disinan baliau tingga salamo tigo taun. Baliau punyo kainginan untuak manjadi guru, namun lambek laun kainginannyo tu mamuda sairiang minaik politiknyo batumbuah. Baliau diam-diam mambali buku nan ditulih dek Soekarno jo mambaconyo basamo kawan-kawannyo. Salapeh lulus pado taun 1937, Nasution baliak ka Sumatra jo maaja di Bengkulu, nan katiko itu baliau tingga di dakek rumah pangasingan Soekarno. Baliau kadang-kadang maota jo Soekarno jo mandangaan pidatonyo. Satahun kudian, Nasution pindah ka Tanjung Raja, dakek Palembang, disinan baliau malanjuikan maaja, tapi baliau samakin suko jo tertarik samo politik jo militer.
Pado taun 1940, Jerman Nazi manduduki Balando jo pamarintah kolonial Balando mambuek korps perwira cadangan nan manarimo urang Indonesia. Nasution bagabuang untuak mandapekan palatihan militer. Basamo urang Indonesia lainnyo, baliau dikirim ka Akademi Militer Bandung untuak palatihan. Pado bulan September 1940 baliau dipromosian manjadi kopral, tigo bulan salanjuiknyo manjadi sersan. Baliau pernah pulo manjadi saurang perwira di Koninklijk Nederlands-Indische Leger (KNIL). Pado taun 1942, Jepang manyarang jo manduduki Indonesia. Katiko itu, Nasution barado di Surabaya ditampekan untuak mampatahanan palabuhan. Salanjuiknyo Nasution dapek caro baliak ka Bandung sarayo manyuruak dari Japang. Namun, baliau manolong milisi PETA nan dibuek dek panjajah Japang nan mambaok pasan. Tapi baliau indak sautuhnyo manjadi anggota PETA.
Sasudah Soekarno mamproklamasian kemerdekaan Indonesia pado 17 Agustus 1945, Nasution bagabuang jo militer Indonesia nan kudian dikana jo Tentara Keamanan Rakyat (TKR). Pado bulan Mei 1946, baliau diangkek manjadi Panglima Regional Divisi Siliwangi, nan manjago kaamanan Jawa Barat. Dalam posisi ko, Nasution mangambangan teori parang teritorial nan akan manjadi doktrin patahanan Tentara Nasional Indonesia (TNI) di maso salanjuiknyo.
Pado bulan Januari 1948, Pamerintah Indonesia jo Pamerintah Balando menandotangani Perjanjian Renville, mambagi Jawa antaro daerah nan dikuasai Balando jo Indonesia. Dek wilayah nan diduduki dek Balando tamasuak Jawa Barat, Nasution dipaso untuak mamimpin Divisi Siliwangi untuak manyubarang ka Jawa Tengah.
Pado 1948 Nasution naiak ka posisi Wakil Panglima TKR. Walaupun hanyo bapangkek Kolonel, panunjukan ko mambuek Nasution manjadi urang paliang kuek kaduo di TKR sasudah Jenderal Soedirman. Pado bulan April, baliau manolong Soedirman mareorganisasi struktur pasukan. Pado bulan Juni di sabuah patamuan, Nasution maagiah saran basonyo TKR harus malakuan parang gerilya malawan Balando.
Walapun Nasution bukanlah Panglima TKR, Nasution dapek pangalaman baparan manjadi Panglima Angkatan Bersenjata pado bulan September 1948 katiko Paristiwa Madiun. Kota Madiun di Jawa Timur diambik aliah dek mantan Perdana Menteri Amir Syarifuddin jo Musso dari Partai Komunis Indonesia (PKI). Sasudah kaba tu sampai ka Markas TKR di Yogyakarta, diadoan patamuan antaro perwira militer senior. Soedirman salanjuiknyo manugasan Letnan Kolonel Soeharto, untuak manegosiasian kasapakatan jo komunis. Sasudah baliak dari pajalanannyo, Soeharto baliak ka Nasution jo Soedirman untuak malaporan basonyo di sagalo tampek indak ado nan damai. Nasution nan sadang sakik indak picayo jo kaba laporan nan dikatoan dek Soeharto. Salanjuiknyo Nasution sabagai Wakil Panglima mangirim pasukan untuak manyalasaian pemberontakan komunis disinan.
Pado 30 September, Madiun diambiak aliah dek pasukan republik dari Divisi Siliwangi. Ribuan anggota partai komunis tewas, 36.000 lainnyo dipanjaro. Diantaro nan tabunuah adolah Musso pado 31 Oktober, nan kabanyo tabunuah katiko nio malarian diri dari panjaro. Pamimpin PKI lainnyo sarupo DN Aidit pai ka pangasingan di Cino.
Pado 19 Desember 1948, Balando manyarang Yogyakarta jo mandudukinyo. Nasution basamo TKR jo komandan lainnyo mundur ka padesaan untuak malawanjo taktik parang gerilya. Presiden Soekarno jo Wakil Presiden Mohammad Hatta ditawan dek Balando, Pemerintahan Darurat Republik Indonesia (PDRI) didirian di Sumatra. Dalam pamarintahan samantaro ko, Nasution diagiahan posisi Komandan Angkatan Darat joTeritorial Jawa. Sasudah pangakuan Balando untuak kamerdekaan Indonesia, PDRI mambaliakan kakuasaan ka Soekarno jo Hatta, salain itu Nasution baliak pulo ka posisinyo sabagai Wakil Panglima Soedirman.
Sumber rujuakan